作者:黃人傑
標題:賀新郎
內容:垛翠雲蓬遠。日鳥高、炎官直午，暑風微扇。二六堯蓂開秀莢，跨海冰輪待滿。怪院落，笙簫如剪。太乙然藜天際下，度卯金仙子，生華旦。依日月，近雲漢。經時持橐明光殿。問江鄉年來有幾，只君方見。入座夫人難老甚，炯炯金霞照眼。笑指點，瓊舟權勸。願得調元勳業就，為紅泉石磴輕軒冕。歸共作，赤松伴。